
V E N D I M



Nr.______, datë__________



PËR 

PËRBËRJEN, FUNKSIONIMIN, DETYRAT DHE PËRGJEGJËSITË                 E ANËTARËVE TË MEKANIZMIT TË KOORDINUAR                                  TË REFERIMIT TË RASTEVE TË DHUNËS NDAJ GRAVE              DHE DHUNËS NË FAMILJE


Në mbështetje të nenit 100 të Kushtetutës dhe të pikës 4, të nenit 56, të                   ligjit nr.11/2026, “Për parandalimin dhe mbrojtjen nga dhuna ndaj grave dhe dhuna në familje”, me propozimin e ministrit të Shëndetësisë dhe Mirëqenies Sociale, Këshilli i Ministrave


V E N D O S I:


KREU I
DISPOZITA TË PËRGJITHSHME

Neni 1
Objekti

Ky vendim ka për objekt:
 
1. përcaktimin e rolit, të përbërjes, funksionimit dhe përgjegjësive të mekanizmit të koordinuar të referimit të rasteve të dhunës ndaj grave dhe dhunës në familje (në vijim, MKR), që vepron pranë çdo bashkie, me qëllim parandalimin dhe trajtimin e tyre; 


2. përcaktimin e autoriteteve në nivel vendor, pjesë e MKR-së;

3. përcaktimin e procedurave standarde bazë për bashkërendimin e koordinimin e punës ndërmjet autoriteteve përgjegjëse si pjesë e MKR-së.

Neni 2
Qëllimi

Ky vendim ka për qëllim:

1. parandalimin, mbrojtjen, mbështetjen, rehabilitimin dhe riintegrimin e viktimave të të gjitha formave të dhunës ndaj grave dhe dhunës në familje, nëpërmjet krijimit të një rrjeti të koordinuar institucionesh përgjegjëse në nivel vendor, si dhe organizatave të shoqërisë civile, me qasje të integruar dhe me në qendër viktimën;

2. bashkëpunimin e koordinimin efektiv ndërmjet të gjithë aktorëve, që janë pjesë e MKR-së në nivel vendor;

3. ndërveprimin e autoriteteve në nivel vendor si pjesë e MKR-së me autoritetet qendrore dhe me subjektet e tjera, me qëllim garantimin e zbatimit në tërësi të legjislacionit në fuqi për parandalimin dhe mbrojtjen nga dhuna ndaj grave dhe dhuna në familje për detyrat që lidhen me fushën e veprimtarisë të tyre;

4. marrjen e masave për një qasje të integruar e me në qendër viktimën e të gjitha formave të dhunës ndaj grave dhe dhunës në familje, duke garantuar të drejtat e njeriut dhe duke promovuar barazinë gjinore, si dhe duke eliminuar të gjitha format e diskriminimit ndaj grave.

Neni 3
Përkufizime

1. Termat e mëposhtëm kanë këto kuptime:

a) “Fondi social vendor”, fondi i administruar nga njësia e vetëqeverisjes vendore, i destinuar për financimin e shërbimeve të kujdesit shoqëror, përfshirë shërbimet për viktimat e dhunës ndaj grave dhe dhunës në familje, në përputhje me legjislacionin në fuqi;
b) “Koordinator/e vendor/e për referimin e menaxhimin e rasteve të dhunës ndaj grave dhe dhunës në familje”, punonjës/e pranë bashkisë, përgjegjës/e për referimin e menaxhimin e rasteve të dhunës ndaj grave dhe dhunës në familje;
c) “Marrëveshja e bashkëpunimit për mekanizmin e koordinuar të referimit”, marrëveshja e formalizuar ndërmjet njësisë së vetëqeverisjes vendore, institucioneve përgjegjëse në nivel vendor dhe organizatave të shoqërisë civile ose aktorëve të tjerë të përfshirë, që përcakton rolet, përgjegjësitë, angazhimet dhe parimet e bashkëpunimit për identifikimin, referimin, mbrojtjen, mbështetjen, rehabilitimin dhe riintegrimin e viktimave të dhunës ndaj grave dhe dhunës në familje;
ç)	“Menaxhim i rastit të dhunës ndaj grave dhe dhunës në familje”, veprimtaria efektive që siguron ndihmën dhe mbështetjen e personave të dhunuar, me qëllim mbrojtjen, garantimin e të drejtave, rehabilitimin dhe riintegrimin e tyre;
d) “Njësia e vlerësimit të nevojave dhe referimit” (NJVNR), njësi e krijuar sipas nevojës pranë bashkisë ose njësive administrative që ka në përbërje, por pa u kufizuar, punonjësen/in social/e, punonjësen/in e mbrojtjes së fëmijës, si dhe administratoren/in shoqëror/e, dhe që ka për detyrë, ndër të tjera, vlerësimin fillestar të nevojave dhe të rrezikut, hartimin e planit individual të përkujdesjes dhe mbështetjes, si dhe mbrojtjen e përkujdesjen ndaj çdo individi në nevojë;
dh) 	“Plan i përbashkët i ndërhyrjes” (PPN), plani i hartuar nga anëtaret/ët e ETN-së dhe KV-ja lidhur me koordinimin ndërinstitucional për zgjidhjen afatgjatë të rastit të trajtuar, mbështetur edhe në masat mbrojtëse të vendosura në UMM/UM, përfshirë vlerësimin individual sipas këtij vendimi dhe akteve nënligjore në fuqi;
e) “Procedurat standarde të veprimit” (PSV), dokumentet operative që përcaktojnë hapat, veprimet, përgjegjësitë dhe afatet për identifikimin, referimin, vlerësimin dhe menaxhimin e rasteve të dhunës ndaj grave dhe dhunës në familje nga autoritetet përgjegjëse, organizatat e shoqërisë civile dhe aktorët e tjerë të përfshirë, në kuadër të mekanizmit të koordinuar të referimit;
ë)	“Protokollet e bashkëpunimit”, instrumente të formalizuara ndërinstitucionale që përcaktojnë procedurat, mënyrat e bashkëpunimit dhe shkëmbimit të informacionit ndërmjet autoriteteve përgjegjëse, organizatave të shoqërisë civile dhe aktorëve të tjerë të përfshirë, në kuadër të zbatimit të mekanizmit të koordinuar të referimit;
f) “Raportim i dhunës”, paraqitja e informacionit ose e kërkesës pranë autoriteteve përgjegjëse për një rast të dyshuar ose të konfirmuar të dhunës ndaj grave dhe dhunës në familje;
g) “Rast urgjent”, rasti kur dhuna e ushtruar paraqet nivel të lartë të rrezikut për jetën, shëndetin, mirëqenien e lirinë e personit dhe merren masa paraprake të menjëhershme për mbrojtjen e viktimave, si dhe për ndalimin e dhunës dhe përshkallëzimin e mëtejshëm të saj;
gj) 	“Referimi”, procesi i drejtimit të viktimës nga një institucion tek një tjetër për përfitimin e shërbimeve të nevojshme, në kuadër të mekanizmit të koordinuar të referimit;
h) “Rehabilitimi”, tërësia e ndërhyrjeve shëndetësore, psikologjike dhe psikosociale, që synojnë rikuperimin e viktimës nga pasojat e dhunës, rivendosjen e mirëqenies dhe rikthimin e funksionimit të plotë fizik, psikologjik e social. Këtu përfshihen programet e rehabilitimit të dhunuesve, përfshirë ato të rehabilitimit të dhunuesve në institucionet penitenciare dhe në shërbimin e provës;
i) “REVALB”, sistemi elektronik i regjistrimit dhe i ruajtjes së të dhënave për rastet e dhunës ndaj grave dhe dhunës në familje pranë bashkisë;
j) “Riintegrimi”, procesi i përfshirjes së viktimës në jetën sociale dhe ekonomike, nëpërmjet aksesit në shërbime, punësim, arsim dhe mbështetje komunitare, me qëllim arritjen e pavarësisë dhe fuqizimit të saj afatgjatë;
k) “Riviktimizim”, shkaktimi në mënyrë të përsëritur i dëmtimeve të mëtejshme viktimës së dhunës ndaj grave dhe dhunës në familje nga ana e dhunuesit, si pasojë e një veprimi që ka lidhje me raportimin/denoncimin e dhunës;
l) “Shporta e shërbimeve”, tërësia e shërbimeve që ofrohen në mënyrë të koordinuar nga institucionet anëtare të MKR-së në bashki për mbrojtjen e menjëhershme dhe afatgjatë të viktimës, përfshirë, por pa u kufizuar, në shërbimet bazë si ato të lidhura me strehim të sigurt, ushqim e veshmbathje, ndihmë juridike, mbështetje psikologjike, shërbime përkthimi, shëndetësore, përshtatje të arsyeshme sipas nevojave, si dhe shërbime rehabilituese e riintegruese, përfshirë fuqizimin ekonomik, transport të sigurt sipas nevojës;
al) “Vlerësimi individual”, procesi gjithëpërfshirës me në qendër viktimën, që synon identifikimin dhe vlerësimin e rrezikut aktual e potencial për sigurinë, jetën, integritetin fizik, psikologjik, seksual, social dhe ekonomik të viktimës së dhunës ndaj grave dhe dhunës në familje, si dhe të personave në varësi të saj. Ky proces përfshin përcaktimin e nevojave dhe të masave të menjëhershme për mbrojtje, mbështetje, rehabilitim dhe riintegrim, përfshirë hartimin e planit individual të përkujdesjes dhe mbështetjes, planit të përbashkët të ndërhyrjes, si dhe referimin drejt shërbimeve të përgjithshme dhe shërbimeve mbështetëse të specializuara, në përputhje me udhëzimin e ministres apo të ministrit përgjegjës për çështjet e barazisë gjinore dhe çështjet sociale;
m) 	“Viktimizimi dytësor”, shkaktimi i një gjendjeje, që rëndon më tej dëmin e pësuar nga viktima e dhunës për shkak të raportimit, pjesëmarrjes në procedura ligjore dhe/ose gjyqësore, intervistimit të përsëritur nga një ose disa anëtarë të ETN-së, trajtimit të papërshtatshëm, fajësues, stigmatizues ose jo të ndjeshëm ndaj traumës nga institucionet dhe profesionistet apo profesionistët përgjegjës, nxitjes dhe/ose përfshirjes në zgjidhje me ndërmjetësim, si dhe çdo veprim apo mosveprim institucional, që shkakton ritraumatizim, cenim të dinjitetit, humbje të besimit ose përkeqësim të gjendjes psikologjike, emocionale apo sociale të viktimës.

2. Në këtë vendim, termat e tjerë të përdorur kanë të njëjtin kuptim me përkufizimet e dhëna në legjislacionin në fuqi për parandalimin e mbrojtjen nga dhuna ndaj grave dhe dhuna në familje.

Neni 4
Përbërja e mekanizmit të koordinuar të referimit

1. MKR-ja krijohet pranë çdo bashkie, me qëllim parandalimin, trajtimin e riintegrimin e të gjitha rasteve të dhunës ndaj grave dhe dhunës në familje.
2. MKR-ja përbëhet nga:

a) komiteti drejtues për bashkërendimin e veprimtarisë së institucioneve të autoriteteve përgjegjëse, në nivel vendor, dhe referimin e rasteve të dhunës (në vijim, KD); 
b) ekipi teknik ndërdisiplinor (në vijim, ETN);
c) koordinatorja/i vendor/e (në vijim, KV).

3. Adresa zyrtare e MKR-së është ajo e KV-së pranë bashkisë përkatëse.

KREU II
PËRBËRJA, DETYRAT DHE FUNKSIONIMI I KOMITETIT DREJTUES

Neni 5
Rregulla të përgjithshme

1. Komiteti drejtues për bashkërendimin e veprimtarisë së institucioneve të autoriteteve përgjegjëse në nivel vendor dhe referimin e rasteve të dhunës ndaj grave dhe dhunës në familje krijohet e funksionon pranë çdo bashkie.

2. KD-ja përbëhet nga anëtar/e të përhershëm/me, si dhe ad hoc, të cilët ftohen të marrin pjesë sipas rastit, në varësi të çështjeve të rendit të ditës.

3. KD-ja përbëhet nga përfaqësueset/it e institucioneve në nivele drejtuese sipas përcaktimeve të këtij vendimi. 

Përbërja e komitetit drejtues

1. Kryetarja/i e/i bashkisë drejton veprimtarinë e KD-së dhe e përfaqëson atë në marrëdhëniet me organet e pushtetit qendror e vendor. 

2. KD-ja ka në përbërje drejtues/e të institucioneve, si më poshtë vijon:

a) Bashkia;
b) Policia e Shtetit;
c) Gjykata e juridiksionit të përgjithshëm; 
ç) 	Prokuroria e juridiksionit të përgjithshëm;
d) Zyra e përmbarimit shtetëror vendor;
  dh)	Drejtoria rajonale e arsimit parauniversitar dhe/ose zyra vendore e arsimit parauniversitar;
e) Njësia vendore e kujdesit shëndetësor dhe/ose spitalet apo qendrat shëndetësore;
ë) 	Drejtoria e shërbimit social pranë bashkisë;
   f) 	Drejtoria rajonale e shërbimit social shtetëror;
g) Prefekti i qarkut;
  gj) 	Këshilli i qarkut;
h) Drejtoria rajonale e Agjencisë Kombëtare të Punësimit dhe Aftësive dhe/ose zyra rajonale apo vendore e punësimit;
i) Organizata jofitimprurëse në fushën e dhunës ndaj grave dhe dhunës në familje;
j) Qendrat/strehëzat e ngritura për viktimat e dhunës ndaj grave dhe dhunës në familje në atë bashki ose në qarkun, në juridiksionin e të cilit janë këto shërbime;
k) Qendra e  rehabilitimit për dhunuesit;
l) Qendra e Shërbimit të Ndihmës Juridike Parësore.

3. Nëse pranë bashkive nuk ka zyra të ndonjë prej institucioneve, sipas pikës 2 të këtij neni, përfaqësues/e në KD është drejtuesja/i e/i këtij institucioni në nivel qarku.

4. Anëtaret/ët e përhershëm/me të KD-së, sipas pikës 2 të këtij neni, mund të përfaqësohen, vetëm në raste përjashtimore, nga përfaqësues/e në nivel zëvendësdrejtuesi/eje, në rastet kur drejtuesja/i e/i institucionit nuk mund të jetë prezent për arsye të justifikuara.

5. KV-ja është anëtar/e në KD. Në rastet kur bashkia ka më shumë se një KV, kryetarja/i e/i bashkisë cakton KV-në si anëtar/e në KD.

6. Në mbledhjet e KD-së, në varësi të çështjeve të rendit të ditës, ftohen të marrin pjesë edhe drejtues/e nga institucionet e mëposhtme:

a) Qendra e Menaxhimit të Dhunës Seksuale;
b) Zyra Vendore e Shërbimit të Provës;
c) Dhoma Vendore e Avokatisë;
ç)  Njësia për Mbrojtjen e Fëmijëve;
d) Urdhri i Psikologut;
dh) 	Urdhri i Punonjësit Social;
e) Njësia e Vlerësimit të Nevojave dhe Referimit (NJVNR);
ë) 	Kryetarja/i i fshatit;
f) Instituti i Mjekësisë Ligjore;
g) Zyra Vendore e Migracionit; 
gj) 	Mediat lokale;
h) Institucionet e të drejtave të njeriut në nivel vendor si Komisioneri për Mbrojtjen nga Diskriminimi dhe Avokati i Popullit;
i) Dega vendore e partisë politike përkatëse në rastet e dhunës ndaj grave në proceset zgjedhore dhe në politikë;
j) Institucionet fetare, që mund të ofrojnë shërbime për viktimat e dhunës ndaj grave dhe dhunës në familje;
k) Shërbimet të tjera në nivel vendor me rëndësi për pjesëmarrje, nisur nga çështjet e rendit të ditës;
l) Përfaqësues/e të punëdhënësve dhe të punëmarrësve në raste të dhunës e të ngacmimit në punë;
al) Drejtoria rajonale e Inspektoratit Shtetëror të Punës dhe Shërbimeve Shoqërore.

7. Sipas rastit, në varësi të çështjeve të rendit të ditës, në mbledhjet e KD-së ftohen të marrin pjesë specialiste/ë ose eksperte/ë të çështjeve të lidhura me dhunën ndaj grave dhe dhunën në familje.

Neni 7
Përzgjedhja e organizatave jofitimprurëse në komitetin drejtues

1. Kryetarja/i e/i bashkisë, në bashkëpunim me drejtuesen/in e strukturës së shërbimeve sociale pranë bashkisë, bën përzgjedhjen e organizatave jofitimprurëse (OJF), pjesë e KD-së.

2. Përzgjedhja e OJF-ve bëhet sipas një procedure aplikimi të hapur dhe transparente, bazuar në kritere të qarta, objektive dhe të publikuara paraprakisht nga bashkia.

3. Ndër kriteret përzgjedhëse të OJF-së përfshihen: kohëzgjatja e veprimtarisë; të dhëna mbi përvojën dhe rolin e tyre në çështje të dhunës ndaj grave dhe dhunën në familje, dhunës me bazë gjinore, diskriminimit ose në fusha të tjera të ngjashme; rezultate konkrete të veprimtarisë; vlerësime të fituara në aktivitete kombëtare ose ndërkombëtare; rekomandime nga ekspertë të fushës. 

4. Aplikimet nga OJF-të shqyrtohen nga një komision vlerësimi i ngritur me urdhër të kryetarit/es së/të bashkisë, me përfaqësues nga strukturat përgjegjëse të bashkisë mbi bazën e kritereve të përcaktuara në shpalljen e thirrjes për aplikim. Renditja bazohet në kritere pikëzimi për çdo kriter.

5. Rregullat e përbërjes e të funksionimit të komisionit, procedura e detajuar e aplikimit, kriteret e përzgjedhjes së OJF-ve dhe pikëzimi i tyre, si dhe kohëzgjatja e përfaqësimit përcaktohen e miratohen nga kryetarja/i e/i bashkisë. Këto rregulla mund të rishikohen nga KD-ja në çdo rast të mbarimit të mandatit të OJF-ve.

Neni 8
Mbledhjet e komitetit drejtues

1. KD-ja mblidhet dy herë në vit në mbledhje të zakonshme dhe sipas nevojave në mbledhje të jashtëzakonshme. 

2. Të drejtën për të kërkuar mbledhjen e KD-së dhe përfshirjen e çështjeve në rendin e ditës, si dhe të të ftuarve, sipas nenit 6 të këtij vendimi, e kanë kryetarja/i e/i bashkisë ose jo më pak se tri/e anëtare/ë.

3. Njoftimi për mbledhjen e zakonshme bëhet me shkrim, përfshirë këtu dhe dërgimin në adresën elektronike, të paktën 10 (dhjetë) ditë përpara datës së mbledhjes. 

4. Në rastin e mbledhjeve të jashtëzakonshme, njoftimi me shkrim bëhet të paktën 24 (njëzet e katër) orë përpara. 

5. Në çdo rast, njoftimi për mbledhjen e KD-së përmban datën, orën, vendin dhe detaje për rendin e ditës, si dhe çdo informacion apo dokument tjetër, i cili do të merret në shqyrtim në mbledhje dhe që u shërben diskutimeve. 

6. Vendimet e KD-së me rëndësi për publikun publikohen në faqen e internetit (web) të secilës bashki.

7. KD-ja merr vendime me shumicën e votave të anëtareve/ëve të pranishëm në atë mbledhje dhe që kanë të drejtën e votës. Vendimmarrja quhet e vlefshme, nëse në mbledhje marrin pjesë jo më pak se dhjetë anëtarë me të drejtë vote, sipas pikës 2, të nenit 6, të këtij vendimi.

8. Për çdo mbledhje të KD-së mbahet procesverbal. Kryetari/ja cakton sipas rastit sekretaren/in për mbajtjen e procesverbalit të mbledhjes. Në përfundim të mbledhjes, procesverbali nënshkruhet nga kryetarja/i dhe nga punonjësi/ja që e mban atë dhe i vendoset në dispozicion KV-së për administrim të mëtejshëm.


9. Gjatë zhvillimit të mbledhjeve të KD-së dhe trajtimit të çështjeve, respektohet konfidencialiteti dhe mbrojtja e të dhënave personale të viktimave, në përputhje me legjislacionin në fuqi.

Neni 9
Detyrat e komitetit drejtues

1. Detyrat e KD-së në drejtimin e politikëbërjes:

a) siguron mbështetjen e nevojshme institucionale dhe politike të MKR-së dhe ndjek zbatimin e detyrimeve dhe të politikave, që burojnë nga kuadri ligjor në fuqi lidhur me organet e vetëqeverisjes vendore për rastet e dhunës ndaj grave dhe dhunës në familje;
b) bën propozime dhe paraqet kërkesa pranë autoriteteve shtetërore përgjegjëse në nivel qendror e vendor për përmirësimin e trajtimit të rasteve, me fokus të veçantë grupet në situatë të cenueshme përfshirë gratë dhe vajzat me aftësi të kufizuara, gratë që i përkasin pakicave kombëtare, gratë nga komuniteti LGBTI+, gratë e moshës së tretë, vajzat - nëna dhe nënat kryefamiljare, gratë e zonave rurale, shtetas/e të huaj dhe/ose personat pa shtetësi duke adresuar nevojat e tyre specifike dhe format e diskriminimit të shumëfishtë e të ndërthurur;
c) miraton në parim marrëveshjet e bashkëpunimit ndërmjet institucioneve shtetërore dhe subjekteve të tjera për realizimin e detyrave në funksion të zbatimit të legjislacionit në fuqi për masa ndaj dhunës ndaj grave dhe dhunës në familje; 
ç) 	ndjek identifikimin e problemeve për dhunën ndaj grave dhe dhunën në familje në territorin e bashkisë/qarkut, brenda të cilit ushtrojnë 
kompetencat anëtaret/ët e KD-së;
d) paraqet rekomandime konkrete me qëllim planifikimin e qëndrueshëm vjetor të burimeve financiare dhe kostove, si dhe bën orientimin e proceseve të buxhetimit të përgjigjshëm gjinor të anëtareve/ëve të KD-së me qëllim:

i. sigurimin e aksesit në shërbime të përgjithshme, të specializuara rehabilituese (afatmesme) dhe riintegruese (afatgjata) të lidhura me menaxhimin e rasteve, përfshirë ato emergjente;
ii. menaxhimin e duhur të rasteve emergjente, duke parashikuar një fond të dedikuar e të aksesueshëm me procedurë të përshpejtuar nga ana e KV-së dhe/ose ETN-së, përfshirë në të shpenzimet e menaxhimit, mjetet e domosdoshme të punës, shportën e shërbimeve dhe nevojat emergjente, sipas rastit;
iii. sigurimin e një fondi të dedikuar për shpenzimet e lidhura me mirëfunksionimin efektiv të KD-së, ETN-së dhe KV-së, si dhe shpenzimeve të lidhura me administrimin e sigurt të dokumentacionit dhe të të dhënave.

dh) 	Monitoron funksionimin e MKR-së dhe zbatimin e detyrave nga institucionet dhe subjektet e përfshira, në përputhje me këtë vendim dhe legjislacionin në fuqi; 
e) Analizon periodikisht të dhënat mbi rastet e dhunës ndaj grave dhe dhunës në familje, përfshirë të dhënat e sistemit REVALB, me qëllim përmirësimin e politikave dhe të ndërhyrjeve në nivel vendor;
ë) 	Siguron që institucionet anëtare të MKR-së të përmbushin detyrimet e tyre në mënyrë të detyrueshme dhe në kohë, dhe, në rast moszbatimi, referon problematikën pranë autoriteteve përkatëse për marrjen e masave 
administrative ose disiplinore, në përputhje me legjislacionin në fuqi. 

2. Detyrat e KD-së në lidhje me shportën e shërbimeve përfshijnë:

a) sigurimin e shportës së shërbimeve të detyrueshme, të standardizuar dhe të koordinuar ndërmjet anëtareve/ëve të MKR-së. Standardizimi i shërbimeve përfshin, por pa u kufizuar, listën e shërbimeve që çdo bashki garanton pa cenuar standardet bazë të tyre, aktorët e përfshirë në dhënien e tyre, mënyrën e protokollet e komunikimit ndërmjet aktorëve dhe me KV-në, afatet e reagimit, procedurat e referimit;
b) marrjen e masave që shporta e shërbimeve të përmbajë shërbime emergjente dhe mbrojtëse, shërbime sociale, psikologjike, juridike, shëndetësore, shërbime për fëmijët e viktimave, si dhe shërbime të specializuara për kategori në nevojë;
c) garantimin që paketa minimale e shërbimeve emergjente të përmbajë strehim 72-orësh deri në vërtetimin e UMM-së, paketë ushqimore/higjienike, veshmbathje, paketë sipas nevojave shëndetësore, transport urgjent e të sigurt.
 
3. Në detyrat e KD-së në lidhje me ndërgjegjësimin, edukimin dhe trajnimin përfshihen:

a) miratimi i planit vjetor të aktiviteteve, fushatave dhe takimeve ndërgjegjësuese dhe edukuese për publikun, si dhe publikimi i materialeve ndërgjegjësuese dhe informuese;
b) marrja e masave për përgatitjen, orientimin dhe organizimin e fushatave dhe të takimeve ndërgjegjësuese mbi bazën e planifikimeve vjetore, si dhe hartimi, mbi baza vjetore, e një liste me temat prioritarë/e të trajnimit për strukturat vendore, bazuar në problematikat e evidentuara dhe format e reja të dhunës, sipas legjislacionit në fuqi;
c) organizimin dhe orientimin e aktiviteteve për informimin qytetar mbi funksionimin e MKR-së dhe mënyrat e raportimit dhe të kontaktit;
ç) 	kujdesin për rritjen profesionale të anëtareve/ëve të MKR-së dhe organizimin e trajnimeve të përbashkëta ndërdisiplinore për personelin, që trajton çështjet e dhunës ndaj grave dhe dhunës në familje;  
d) informimin dhe monitorimin mbi baza vjetore të zbatimit të trajnimeve nga strukturat përgjegjëse të MKR-së të përshtatura sipas nevojave dhe rolit të tyre, me qëllim rritjen e kapaciteteve dhe specializimin e tyre në drejtim të menaxhimit, trajtimit dhe referimit të rasteve, si dhe zbatimit të vendimeve gjyqësore të UM-së/UMM-së, dhe ia paraqet këto të dhëna ministrisë përgjegjëse për çështjet e barazisë gjinore. 
 
4. Detyrat e KD-së në drejtim të koordinimit dhe bashkëpunimit përfshijnë:

a) masa për koordinimin ndërinstitucional të MKR-së;
b) aktivizimin e individëve, të shoqërisë civile dhe të përfaqësueseve e përfaqësuesve të njësive administrative drejt bashkëpunimit e referimit të rasteve, duke garantuar konfidencialitetin e të dhënave personale të viktimave të dhunës, si dhe të profesionisteve/ëve apo institucioneve dhe organizatave, që ofrojnë informacion për rastet;
c) funksionimin efektiv të MKR-së dhe aksesin e viktimave në shërbime të përgjithshme dhe shërbime mbështetëse të specializuara, në përputhje me legjislacionin në fuqi;
ç) 	miratimin e rishikimin periodikisht të një instrumenti, që zbatohet nga MKR-ja për vlerësimin e rrezikut gjatë gjithë ciklit të menaxhimit të rastit të dhunës;
d) garantimin e aksesit efektiv të viktimave në mekanizmat e mbrojtjes dhe në sistemin e drejtësisë nëpërmjet koordinimit të tyre, në përputhje me legjislacionin në fuqi.

5. Detyrat e KD-së në lidhje me ETN-në janë, si më poshtë vijon:

a) Miraton rregullat për funksionimin e ETN-së, protokollet për menaxhimin e rasteve dhe procedurat standarde të veprimit, në përputhje me legjislacionin në fuqi;
b) Miraton kartën e të drejtave të viktimës dhe të shërbimeve të përgjithshme dhe të specializuara për atë bashki. Karta hartohet nga KV-ja dhe ETN-ja sipas të drejtave të parashikuara në legjislacionit në fuqi për parandalimin dhe mbrojtjen ndaj dhunës ndaj grave dhe dhunës në familje. Karta vendoset në dispozicion të viktimës nga ana e çdo institucioni në çdo rast raportimi. Punonjësi i policisë, në rastin e vlerësimit të riskut, vendos shënimin për marrjen e kartës nga ana e viktimës.
c) Vlerëson punën e ETN-së, bazuar në raportet periodike dhe informacionet e paraqitura, si dhe merr vendime për përmirësimin e funksionimit të tij.


6. Detyrat e KD-së në lidhje me të dhënat dhe statistikat:

a) mbi baza vjetore, paraqet të dhëna administrative pranë autoriteteve përgjegjëse për përpunimin e publikimin e statistikave zyrtare për dhunën ndaj grave dhe dhunën në familje;
b) analizon e ndjek problematikat që lidhen me menaxhimin e rasteve të dhunës ndaj grave dhe dhunës në familje, bazuar në të dhënat e gjeneruara nga sistemi REVALB, me qëllim përmirësimin e ndërhyrjeve dhe shërbimeve në nivel vendor.

Neni 10
Detyrat e anëtareve/ëve të komitetit drejtues

1. Pjesëmarrja e anëtareve/ëve në mbledhjet e KD-së është e detyrueshme.

2. Në rastet kur anëtarja/i e/i KD-së nuk mund të marrë pjesë në mbledhje, mungesa duhet të justifikohet me anë të një njoftimi paraprak me shkrim, në mënyrë elektronike dhe/ose në formë shkresore. Në këtë rast, drejtuesja/i e/i institucionit përkatës cakton një person zëvendësues për të marrë pjesë në atë mbledhje të KD-së.  

3. Në rastet e mungesës së pajustifikuar në dy mbledhje radhazi, kryetarja/i e/i bashkisë njofton me shkrim vetë drejtuesen/in e/i institucionit që nuk është paraqitur në mbledhjet e KD-së, si dhe organin e emërtesës.

4. Personi zëvendësues, që merr pjesë në mbledhjen e KD-së, sipas pikës 2 të këtij neni, informon me shkrim titullaren/in e institucionit përkatës lidhur me vendimet e mbledhjes. Në këtë rast, si edhe në rastet e tjera, titullari i institucionit adreson problematikat e konstatuara në strukturat përkatëse kompetente të institucionit, si dhe informon çdo strukturë tjetër përgjegjëse për vendimet e problemet e paraqitura në KD, me qëllim marrjen në kohë të masave që lidhen me veprimtarinë e asaj strukture.

5. Përfaqësueset/it e autoriteteve të tjera shtetërore në nivel vendor, të cilat/cilët janë anëtarë të ftuar rast pas rasti në KD, raportojnë në institucionet e tyre qendrore për veprimtarinë e KD-së, në lidhje me referimin dhe menaxhimin e rasteve të dhunës ndaj grave dhe dhunës në familje. 

6. Në çdo raportim respektohet konfidencialiteti dhe mbrojtja e të dhënave personale të viktimave, në përputhje me legjislacionin në fuqi.




Neni 11
Raportimi nga komitetit drejtues

1. KD-ja raporton çdo gjashtë muaj për veprimtarinë e vet dhe për funksionimin e MKR-së pranë ministrisë përgjegjëse për çështjet e barazisë gjinore dhe çështjet sociale.

2. Pjesë e raportimit janë të dhënat e problemet e evidentuara për dhunën ndaj grave dhe dhunën në familje në territorin ku KD-ja shtrin juridiksionin e vet, duke paraqitur, sipas rastit, propozime konkrete për mbështetjen që kërkohet nga autoriteti kryesor përgjegjës dhe/ose autoritetet e tjera të linjës. 

3. KD-ja, sipas problematikës së evidentuar, vë në dijeni, për sa më sipër, njërin ose të gjitha autoritetet përgjegjëse të linjës, sipas parashikimeve të ligjit në fuqi për parandalimin dhe mbrojtjen nga dhuna ndaj grave dhe dhuna në familje.

4. Një kopje e raportit u vihet në dispozicion këshillit bashkiak dhe këshillit të qarkut.

5. Në çdo raportim, KD-ja kujdeset që të ruhet konfidencialiteti i të dhënave personale të viktimave.

6. Në raste të nevojshme ose me kërkesë të autoriteteve përgjegjëse, KD-ja paraqet edhe raporte të ndërmjetme.

KREU III
PËRBËRJA, DETYRAT DHE FUNKSIONIMI I EKIPIT TEKNIK NDËRDISIPLINOR

Neni 12
Rregulla të përgjithshme

1. ETN-ja ka për qëllim bashkërendimin e veprimtarisë së institucioneve të autoriteteve përgjegjëse në nivel vendor për menaxhimin dhe riintegrimin e rasteve të dhunës ndaj grave dhe dhunës në familje.

2. ETN-ja ngrihet me vendim të KD-së. 

3. Drejtuesit e institucioneve, pjesë e KD-së, paraqesin, sipas rastit, deri në dy propozime konkrete, lidhur me përfaqësuesit e institucionit përkatës në ETN. Në këtë rast përgatitet një informacion i shkurtër lidhur me kualifikimet, përvojën profesionale dhe rezultatet në punë. 

4. ETN-ja drejtohet nga KV-ja.

5. Përfaqësueset/it e institucioneve anëtare të ETN-së kanë mandat dyvjeçar me të drejtë ripërtëritjeje. Ky mandat ndërpritet në rast transferimi në një detyrë tjetër, të zëvendësimit nga institucioni, të mospjesëmarrjes në mbledhje më shumë se dy herë pa arsye të justifikuara, ose për shkaqe të tjera, sipas vlerësimit të institucionit.

6. Gjatë ushtrimit të detyrave të tyre, anëtaret/ët e ETN-së sigurojnë respektimin e konfidencialitetit, shmangien e viktimizimit dytësor dhe trajtimin me në qendër viktimën, në përputhje me legjislacionin në fuqi.

7. ETN-ja bashkëpunon me institucionet përgjegjëse për monitorimin e ngritjes dhe të funksionimit të shërbimeve të përkujdesjes shoqërore për viktimat e dhunës ndaj grave dhe dhunës në familje, që ofrohen pranë bashkive.

8. Anëtaret/ët e ETN-së kanë detyrimin të përcjellin në mënyrë periodike çdo muaj të dhënat e përditësuara për fushën e tyre të përgjegjësisë në lidhje me menaxhimin e rasteve të dhunës ndaj grave dhe dhunës në familje, pranë                   KV-së, për pasqyrim në sistemin REVALB, në përputhje me legjislacionin në fuqi për mbrojtjen e të dhënave personale.

9. Për këtë qëllim, çdo anëtar/e i/e ETN-së përcjell pranë KV-së informacion për të gjitha rastet e paraqitura apo të trajtuara nga institucioni që përfaqëson, në përputhje me parimet e konfidencialitetit e të mbrojtjes së të dhënave personale.

10. ETN-ja merr masa për përdorimin e rregullt dhe të detyrueshëm të sistemit REVALB dhe, në bashkëpunim me KV-në, monitoron zbatimin e detyrimeve të institucioneve, sipas pikës 6 të këtij neni.

Neni 13
Përbërja e ekipit teknik ndërdisiplinor

1. ETN-ja përbëhet nga përfaqësues/e teknikë të institucioneve, që janë të përfaqësuara në KD, sipas pikës 2, të nenit 6, të këtij vendimi, si edhe nga nivele teknike përfaqësimi, si: Zyra Vendore e Shërbimit të Provës, njësia për mbrojtjen e fëmijëve, nëpunësja/i e/i barazisë gjinore pranë bashkisë, profesionistë të lirë nga fushat sociale, të psikologjisë, shërbimit shëndetësor, mjekësisë ligjore, shoqërisë civile dhe institucionet e pavarura të të drejtave të njeriut në nivel vendor si Komisioneri për Mbrojtjen nga Diskriminimi dhe Avokati i Popullit.

2. Sipas rastit, në mbledhjet e ETN-së mund të ftohen të marrin pjesë nivelet teknike të punonjëseve/ësve të institucioneve të njëjta me të ftuarit në mbledhjet e KD-së, që nuk përfshihen në pikën 1 të këtij neni, si dhe eksperte/ë me njohuri në çështjet e rendit të ditës.

3. Me qëllim adresimin e menjëhershëm të rasteve të dhunës ndaj grave dhe dhunës në familje, krijohet dhe funksionon njësia e vlerësimit të nevojave dhe referimit (NJVNR), si një strukturë bërthamë.

Neni 14
Mbledhjet e ekipit teknik ndërdisiplinor

1. ETN-ja mblidhet në mbledhje të zakonshme çdo muaj dhe, sipas nevojës, në mbledhje të jashtëzakonshme, në veçanti për trajtimin e rasteve konkrete të dhunës ndaj grave dhe dhunës në familje që kërkojnë ndërhyrje të menjëhershme dhe të koordinuar.

2. ETN-ja, në bashkëpunim me grupin teknik ndërdisiplinor për mbrojtjen e fëmijëve (GTN), organizojnë mbledhje të përbashkëta, kur në rastet e dhunës ndaj grave dhe dhunës në familje janë të përfshirë edhe fëmijë, si viktima të drejtpërdrejta, ose si dëshmitarë të dhunës.

3. Gjatë zhvillimit të mbledhjeve, ETN-ja siguron trajtimin e rasteve me në qendër viktimën, shmangien e viktimizimit dytësor dhe respektimin e parimit të interesit më të lartë të fëmijës, në zbatim të parimeve të legjislacionin në fuqi për parandalimin dhe mbrojtjen nga dhuna ndaj grave dhe dhuna në familje.

Neni 15
Roli i punonjësit/es social/e në ekipin teknik ndërdisiplinor

1. Punonjësi/ja social/e pranë NJVNR-ve në bashki identifikon dhe referon rastet e dhunës ndaj grave dhe dhunës në familje pranë KV-së, përfshirë rastet e evidentuara, të raportuara ose të referuara nga institucionet dhe subjektet e tjera në territorin e bashkisë.

2. Punonjësi/ja social/e referon pranë KV-së edhe rastet kur viktima ka nevojë për shërbime mbështetëse, duke kryer vlerësimin fillestar të nevojave dhe duke orientuar rastin drejt shërbimeve përkatëse, në përputhje me standardet profesionale të punës sociale dhe legjislacionin në fuqi. 

3. Gjatë ushtrimit të detyrave të saj/tij, punonjësi/ja social/e siguron trajtimin me në qendër viktimën, respektimin e konfidencialitetit dhe shmangien e viktimizimit dytësor, në përputhje me legjislacionin në fuqi.

4. Punonjësi/ja social/e bashkëpunon me KV-në dhe me anëtaret/ët e ETN-së për ndjekjen e përditësimin e rasteve, në përputhje me detyrat dhe përgjegjësitë e tyre.
[bookmark: _heading=h.1secb4c67m0w]
[bookmark: _heading=h.cak58jm61gmk]Neni 16
Detyrat e ekipit teknik ndërdisiplinor

ETN-ja ka këto detyra: 

1. Ndjek dhe menaxhon rastet, me kërkesën e personave të interesuar ose kryesisht, duke garantuar respektimin e të drejtave të viktimave dhe adresimin e nevojave të tyre, në përputhje me procedurat për menaxhimin e rastit;

2. Ndjek dhe siguron zbatimin e protokolleve, standardeve për vlerësimin e rrezikut, procedurave standarde të veprimit dhe planeve të ndërhyrjes;

3. Bashkërendon dhe garanton aksesin në shërbime për viktimat, pavarësisht vendbanimit të tyre, nëpërmjet përdorimit të mekanizmave alternativë, si: shërbimet lëvizëse, ndërmjetësimit të shërbimeve dhe bashkëpunimit me organizatat e shoqërisë civile dhe të tjerë mbështetës rajonalë, në përputhje me marrëveshjet dhe protokollet e miratuara përkatësisht dhe pa u kufizuar me: shërbimin e provës, strukturat e ndihmës juridike, shërbimet sociale dhe shëndetësore, strehëzat, qendrat e trajtimit të emergjencave dhe urdhrat profesionalë.

4. Bashkërendon punën me Policinë e Shtetit me qëllim:

a) marrjen dijeni, pa humbur kohë, nga strukturat përkatëse të Policisë së Shtetit, për situatën e dhunuesit varësisht faktit nëse është person në kërkim, është në arrati, ka përfunduar masën përkatëse të sigurimit personal ose dënimin penal; 
b) informimin e menjëhershëm të viktimës dhe ETN-së nga ana e Policisë së Shtetit me qëllim marrjen e të gjitha masave të nevojshme për të garantuar mbrojtjen, sigurinë e jetës dhe të shëndetit;
c) referimin dhe garantimin e aksesit të vazhdueshëm 24-orë në shërbimet e mbrojtjes dhe reagimit emergjent lidhur me referimin dhe menaxhimin e rasteve, sipas këtij vendimi.

5. Garanton koordinimin ndërmjet strukturave të Policisë së Shtetit me KV-në në rastet e dhunës të njoftuara ose të ndodhura jashtë orarit zyrtar. Në këtë rast:

a) nga ana e bashkisë hartohet e zbatohet një grafik mujor gatishmërie për KV-në dhe/ose punonjësi/ja social/e i/e strukturës përgjegjëse për shërbimet sociale të ngarkuar; për trajtimin e rasteve të dhunës jashtë orarit zyrtar, duke vlerësuar kapacitetet njerëzore dhe financiare të miratuara, procedurave të brendshme dhe legjislacionit në fuqi për marrëdhëniet e punës;
b) KV-ja dhe/ose punonjësi/ja social/e, sipas shkronjës “a”, të kësaj pike, kontaktohet menjëherë pas marrjes së njoftimit dhe siguron ndjekjen fillestare të rastit brenda kohës më të shpejtë të mundshme, por jo më vonë se 2 (dy) orë nga marrja e njoftimit;
c) Ndjekja e rastit mund të realizohet fillimisht nëpërmjet komunikimit telefonik ose koordinimit institucional. Paraqitja fizike kryhet në përputhje me nivelin e emergjencës, vlerësimin e riskut dhe mundësitë objektive për ndërhyrje, duke garantuar kontaktin dhe koordinimin institucional në kohën më të shpejtë të mundshme.

6. Koordinon ofrimin e ndihmës në rastet e dhunës ndaj grave dhe dhunës në familje në situata emergjencash civile dhe fatkeqësish natyrore, si dhe në rastet që përfshijnë shtetase dhe shtetas të huaj/a, si dhe persona pa shtetësi.

7. Siguron që vlerësimi i rrezikut, për çdo rast, të realizohet në mënyrë të koordinuar ndërinstitucionale dhe të përditësohet në mënyrë periodike, duke garantuar që masat mbrojtëse dhe mbështetëse të jenë në përputhje me nivelin e rrezikut dhe nevojat e viktimës.

8. Rastet e përsëritura të dhunës vlerësohen si raste me rrezik të lartë. Në këtë rast hartohet një plan ndërhyrjeje emergjente për trajtimin e rastit, përfshirë mbikëqyrjen e shtuar.
Neni 17
Detyrat e ETN lidhur me raportimin

1. ETN-ja raporton me shkrim, si rregull, dy herë në vit, në KD, lidhur me bashkërendimin e veprimtarisë së institucioneve përgjegjëse në nivel vendor dhe për menaxhimin e rasteve të dhunës ndaj grave dhe dhunës në familje.

2. Sipas vlerësimit të ETN-së ose me kërkesë të KD-së mund të bëhet raportimi në KD përtej rregullit të parashikuar në pikën 1 të këtij neni. 

3. Përfaqësueset/it e institucioneve në përbërje të ETN-së raportojnë në çdo mbledhje të ETN-së problematika të lidhura me menaxhimin e rasteve pranë institucioneve të tyre.

4. Përfaqësueset/it e institucioneve në përbërje të ETN-së raportojnë me shkrim dhe në kohë, pranë titullareve/ëve të këtyre institucioneve lidhur me veprimtarinë dhe mbledhjet e ETN-së dhe, sipas rastit, paraqesin problematikat e rasteve të referuara dhe sugjerojnë përmirësime ose masa konkrete për mënyrën e menaxhimit të tyre.

KREU IV
KOORDINATORI VENDOR 

Neni 18
Rregulla të përgjithshme

1. Pranë çdo bashkie caktohet KV.

2. KV-ja kryen veprimtari të dedikuara posaçërisht për kryerjen e këtij funksioni koordinues. 

3. Këshilli bashkiak, me propozimin e kryetares/it së/të bashkisë, përcakton numrin e KV-ve dhe përbërjen e njësisë kundër dhunës ndaj grave dhe dhunës në familje. Për këtë vendimmarrje, këshilli bashkiak vlerëson në mënyrë kumulative numrin, shumëllojshmërinë dhe vështirësitë e rasteve të dhunës ndaj grave dhe dhunës në familje dhe numrin e popullsisë, sipas pikës 4, të këtij neni, për atë bashki.

4. Nisur vetëm nga numri i popullsisë, këshilli bashkiak mban në vëmendje kriteret minimum, si më poshtë vijon: 

a) Në bashkitë me mbi 100 000 (njëqind mijë) banorë/e krijohet një njësi kundër dhunës ndaj grave dhe dhunës në familje e përbërë nga jo më pak se 4 (katër) KV me kohë të plotë, që bashkëpunojnë me nga një administrator/e shoqëror ose punonjës/e social, për çdo njësi administrative;
b) Në bashkitë me 80 000 (tetëdhjetë mijë) deri në 100 000 (njëqind                       mijë) banorë/e krijohet një njësi kundër dhunës ndaj grave dhe dhunës në familje e përbërë nga jo më pak se 2 (dy) KV me kohë të plotë, që bashkëpunojnë me nga një administrator/e shoqëror ose punonjës/e social, për çdo njësi administrative;
c) Në bashkitë me më pak se 80 000 (tetëdhjetë mijë) banorë krijohet një njësi kundër dhunës ndaj grave dhe dhunës në familje e përbërë nga një KV me kohë të plotë, që bashkëpunon me nga një administrator/e shoqëror/e, ose punonjës/e social, për çdo njësi administrative.

5. KV-ja ushtron funksionet e veta pa mbivendosje me detyra të tjera, në mënyrë që të garantohet përmbushja efektive e rolit koordinues. Në rastet kur ka vetëm një KV dhe për arsye objektive është në pamundësi për të ushtruar detyrën, delegimi i kompetencës te një punonjës tjetër bëhet nga kryetarja/i e/i bashkisë.

6. KV-ja është anëtar/e i/e grupit të punës, që përgatit planet sociale, ku analizohen nevojat sociale dhe parashikohen masat për përmirësimin ose ngritjen e shërbimeve të reja për personat e përfshirë në dhunën ndaj grave dhe dhunën në familje, si dhe anëtar/e i/e grupit të punës, që përgatit planet vendore të veprimit për barazinë gjinore.

7. Për ushtrimin efektiv të detyrave merren masa që KV-ja të ketë akses në sistemet e informacionit, në hapësira të mjaftueshme dhe të dedikuara pune, burime njerëzore mbështetëse dhe mjete logjistike.

Neni 19
Mbështetja e koordinatores/it vendor/e

1. Në përmbushjen e detyrave dhe të përgjegjësive, KV-ja lehtësohet nga anëtaret/ët e MKR-së, nga një ekip mbështetës ose nga njësia e vlerësimit të nevojave dhe referimit (NJVNR), në rastet kur kjo është ngritur pranë bashkisë, për ndjekjen e rastit në terren. 

2. Anëtaret/ët e MKR-së, në bazë të legjislacionit në fuqi për parandalimin dhe mbrojtjen nga dhuna ndaj grave dhe dhuna në familje, si dhe në zbatim të këtij vendimi, asistojnë dhe mbështesin KV-në për monitorimin dhe/ose kryerjen e detyrave të tjera.

3. Ekipi mbështetës dhe NJVNR-ja caktohet, sipas rastit, me urdhër të kryetares/it së/të bashkisë dhe ka për qëllim të lehtësojë KV-në në përballimin e ngarkesës, veçanërisht në bashkitë me numër të madh banoresh/ësh dhe numër, shumëllojshmëri dhe vështirësi të rasteve të dhunës ndaj grave dhe dhunës në familje.

4. Pjesë e ekipit mbështetës të KV-së janë përfaqësues/e nga shërbimet brenda bashkisë. 

Neni 20
Aksesi i KV në informacion

1. KV-ja ka akses në informacion lidhur me shërbimet e ofruara për rastet e dhunës ndaj grave dhe dhunës në familje në çdo bashki, me qëllim ndjekjen e rastit e të historikut të tij nga të gjitha institucionet përgjegjëse. 

2. Për këtë qëllim, në përputhje me detyrat dhe përgjegjësitë, KV-ja merr informacionin e nevojshëm për menaxhimin dhe ndjekjen e rasteve, nga:

a) raportet mujore të shërbimeve sociale të njësive përkatëse të vetëqeverisjes vendore dhe/ose organizatat që ofrojnë shërbime, që, sipas rastit, të mbështesin me ndihmë psikosociale, shëndetësore e financiare personat e dhunuar, si dhe për monitorimin e respektimit të urdhrave të mbrojtjes (në vijim, UM) nga palët; 
b) përgjegjëset/it e programit të rehabilitimit të dhunuesve;
c) përgjegjëset/it e programit të rehabilitimit dhe riintegrimit të viktimave të dhunës ndaj grave dhe dhunës në familje;
ç) 	institucionet e ndjekjes dhe ekzekutimit të vendimeve penale në lidhje me masën e sigurisë dhe ndryshimeve të saj, si dhe në lidhje me përfundimin e vuajtjes së plotë të dënimit penal të formës së prerë;
d) shërbimi i provës lidhur me zbatimin e masave të përcaktuara nga gjykata;
dh) 	institucionet dhe/ose profesionistet/ët anëtarë/e të ETN-së. 

Neni 21
Detyrat koordinuese dhe drejtuese të koordinatores/it vendor/e

Me qëllim koordinimin e drejtimin efektiv të veprimtarisë, KV-ja: 

a) drejton, organizon mbledhjet e ETN-së dhe i dokumenton ato duke mbajtur të dhëna në lidhje me takimet e ETN-së, pjesëmarrjen, diskutimet dhe ndjekjen e tyre;
b) informon KD-në për ecurinë e punës, për bashkërendimin e veprimtarisë së institucioneve në nivel vendor dhe për referimin, menaxhimin dhe riintegrimin e rasteve të dhunës ndaj grave dhe dhunës në familje;
c) koordinon veprimtarinë e ETN-së për rastet që kërkojnë ndërhyrje të menjëhershme, duke siguruar referimin dhe aksesin në shërbime të nevojshme, përfshirë strehimin, ndihmën juridike falas, këshillim dhe shërbime të tjera mbështetëse;
ç) 	merr pjesë me ftesë në mbledhjet e GTN-së, si dhe në mbledhjet e përbashkëta të ETN-së me GTN-në, në rastet kur dhuna ndaj grave dhe dhuna në familje përfshin edhe fëmijë, si viktima ose dëshmitarë të dhunës;
d) koordinon veprimtarinë dhe bashkëpunon me punonjësen/in social/e pranë strukturave të shërbimeve sociale në bashki, si dhe me administratoret/ët shoqërorë dhe punonjëset/it sociale/ë në njësitë administrative;
dh) 	koordinon veprimtarinë me administratoret/ët shoqërorë dhe punonjëset/it sociale/ë të njësive administrative, duke siguruar mbulimin me shërbime edhe në zonat rurale dhe periferike;
e) koordinon bashkëpunimin me shërbimet sociale dhe qendrat e trajtimit për viktimat, duke përfshirë strehëzat, qendrat e emergjencës dhe shërbimet e specializuara, si dhe me programet për trajtimin dhe rehabilitimin e dhunuesve;
ë)	siguron mekanizma efektivë dhe të shpejtë komunikimi të dakordësuar 
ndërmjet aktorëve të përfshirë në menaxhimin e rasteve, me qëllim reagimin 
në kohë dhe koordinimin e ndërhyrjeve për mbështetjen e viktimave;
f) siguron koordinimin ndërinstitucional për vlerësimin e rrezikut dhe menaxhimin e rasteve, duke garantuar që çdo rast i dhunës ndaj grave dhe dhunës në familje të trajtohet mbi bazën e një vlerësimi të individualizuar të rrezikut dhe që institucionet përgjegjëse të ndërmarrin në kohë masat e nevojshme mbrojtëse dhe mbështetëse, në përputhje me procedurat e miratuara;
g) kërkon në mënyrë zyrtare informacion dhe veprim nga institucionet anëtare të MKR-së për rastet në trajtim dhe ndjek përmbushjen e detyrimeve të tyre, në përputhje me këtë vendim dhe legjislacionin në fuqi;
gj)	siguron funksionimin e një mekanizmi të menjëhershëm njoftimi ndërinstitucional për rastet me rrezik të lartë, duke garantuar informimin pa 
vonesë të anëtareve/ëve të ETN-së dhe aktivizimin e menjëhershëm të 
ndërhyrjes së koordinuar;
h) identifikon nevojat për përmirësim të protokolleve ekzistuese ose marrëdhënie informale bashkëpunimi me struktura të tjera pranë bashkisë/njësive administrative;
i) harton një listë të organizatave jofitimprurëse, si dhe të profesionisteve/ëve, që ofrojnë shërbime falas për viktimat e dhunës ndaj grave dhe dhunës në familje (psikologjike, këshillim, shërbime mjekësore, juridike falas, strehim, etj.), e përditëson atë rregullisht dhe e vendos në dispozicion të ETN-së; 
j) ndërmjetëson me OJF-të, Policinë e Shtetit, shërbimet shëndetësore, gjykatat, Shërbimin e Provës, strukturat e shërbimit të ndihmës juridike, shërbimet sociale dhe institucione/organizata të tjera referimi e trajtimi të rasteve, për të marrë e dhënë informacion, për t’i lidhur viktimat me shërbimet, si dhe për të siguruar vazhdimësinë e kujdesit ndaj tyre. 

Neni 22
Detyrat e koordinatorit/es vendor/e lidhur me urdhrat e mbrojtjes 

Në lidhje me urdhrat e mbrojtjes, KV-ja ka këto detyra:

1. Asiston viktimat me njohjen e të drejtave dhe në ndjekjen e procedurave të nevojshme për marrjen e urdhrave të mbrojtjes, si dhe i informon për masat e mbrojtjes dhe hapat që duhen ndjekur në rast shkeljeje të tyre, përfshirë:

a) urdhrat e mbrojtjes ndaj dhunës në familje [urdhër për masa paraprake të mbrojtjes së menjëhershme (UMPMM), urdhër i menjëhershëm mbrojtjeje (UMM) apo urdhër mbrojtjeje (UM)]; 
b) urdhrat e mbrojtjes për dhunën e lehtësuar nga teknologjia [urdhër për masa paraprake të mbrojtjes së menjëhershme (UMPMM), urdhër i menjëhershëm mbrojtjeje (UMM) apo urdhër mbrojtjeje (UM)]; 
c) urdhrat e mbrojtjes ndaj grave në proceset zgjedhore dhe në politikë [urdhër për masa paraprake të mbrojtjes së menjëhershme (UMPMM), urdhër i menjëhershëm mbrojtjeje (UMM) apo urdhër mbrojtjeje (UM)]; 
ç) 	urdhrat e mbrojtjes për dhunën dhe ngacmimin seksual në punë [urdhër i 
menjëhershëm mbrojtjeje (UMM) apo urdhër mbrojtjeje (UM)]; 

2. Bën referimin e viktimave pranë ofruesve të ndihmës juridike të përcaktuar sipas kuadrit ligjor në fuqi për ndihmën juridike të garantuar nga shteti; 

3. Njofton Policinë e Shtetit dhe, sipas rrezikut të rastit, bashkërisht ose vetëshoqëron viktimën, që raporton dhunën pranë gjykatës, Policisë së Shtetit dhe shërbimeve të tjera. Nëse ndodh që, në fazën e parë të raportimit, subjektet e raportimit pretendojnë njëkohësisht se janë dhunues dhe viktimë, KV-ja bën referimin e raportuesit të dytë, pranë ndihmës juridike falas;

4. Mbështet viktimat në paraqitjen e kërkesës pranë gjykatës për lëshimin e UMM-së/UM-së, duke siguruar që dosjet dhe dokumentacioni rreth viktimave të jetë i saktë, i plotë dhe i përditësuar, si dhe siguron ruajtjen e kopjeve të urdhrave të gjykatës dhe të dokumentacionit të kërkuar. Merr një kopje të urdhrit për masat paraprake të mbrojtjes së menjëhershme dhe ndjek zbatimin e tij;

5. Në përputhje me parashikimet e legjislacionit në fuqi për parandalimin dhe mbrojtjen nga dhuna ndaj grave dhe dhuna në familje, paraqet dhe/ose mbështet paraqitjen e kërkesës pranë gjykatës për ndryshimin, shtimin e masave ose ndërprerjen e masave të urdhrit të mbrojtjes, kur rrethanat e rastit kanë ndryshuar ose kur masat ekzistuese vlerësohen të pamjaftueshme për garantimin e mbrojtjes së viktimës;

6. Monitoron, gjatë gjithë kohëzgjatjes së urdhrave të mbrojtjes, zbatimin e tyre nga palët dhe, çdo 60 (gjashtëdhjetë) ditë, përgatit raporte përkatëse, duke vënë në dijeni Policinë e Shtetit për çdo rast shkeljeje;

7. Në rastet e dhunës në familje, bashkëpunon, sipas rastit, me Policinë e Shtetit dhe institucionet përkatëse për zbatimin e vendimeve gjyqësore lidhur me urdhrat e mbrojtjes, përfshirë masat që lidhen me kontaktin dhe vizitat;

8. Bashkëpunon me Policinë e Shtetit për zbatimin e masave për largimin e dhunuesit nga banesa dhe garantimin e sigurisë së viktimës dhe fëmijëve, në përputhje me vendimet gjyqësore;

9. Në rastet e shkeljes së UMPMM-së, UMM-së, UM-së, siguron, në bashkëpunim me Policinë e Shtetit, rishikimin e vlerësimit individual të rrezikut dhe koordinon marrjen e masave shtesë mbrojtëse, për shkak të shtimit të rrezikut për viktimën dhe/ose sipas nevojës;

10. Bashkëpunon dhe informon Policinë e Shtetit me qëllim rivlerësimin e rrezikut në rastet e shkeljes së UMPMM-së, UMM-së, UM-së dhe për një reagim të menjëhershëm edhe nga ana institucioneve të tjera përgjegjëse;

11. Bashkëpunon me shërbimin e provës për monitorimin e ekzekutimit të               UMM-së, UM-së, sipas rregullave të parashikuara në legjislacionin në fuqi për mbikëqyrjen elektronike të personave që u kufizohet lëvizja me vendim gjyqësor;

12. Jep ndihmë dhe mbështetje, në rast nevoje, kërkesës së argumentuar të shërbimit përmbarimor për ekzekutimin e UM-së/UMM-së, duke u mbështetur nga strukturat e Policisë së Shtetit, në ato raste që është e domosdoshme ndërhyrja, ose zyra e shërbimeve sociale të njësisë vendore, ku janë me banim të përhershëm ose të përkohshëm viktima dhe personat e tjerë të përmendur në vendim, punëdhënësi, si dhe çdo institucion tjetër i ngarkuar për zbatimin e vendimit gjyqësor;   

13. Harton, në bashkëpunim me anëtarët e ETN-së, një protokoll komunikimi me afate të qarta për të siguruar përgjigje në kohë nga institucionet anëtare të MKR-së për rastet në trajtim. Ky protokoll miratohet në mbledhjen e parë të ETN-së. Në rast moszbatimi të këtij protokolli, KV-ja informon KD-në për marrjen e masave përkatëse; 

14. Harton planin e përbashkët të ndërhyrjes (PPN) në bashkëpunim me ETN-në, sipas parashikimeve në këtë vendim.

Neni 23
Detyrat e koordinatores/it vendor/e në lidhje me KD-në

Detyrat e KV-së në lidhje me KD-në përfshijnë:

a) hartimin dhe paraqitjen e dokumenteve të nevojshme për shqyrtim nga                 KD-ja të paktën 15 (pesëmbëdhjetë) ditë përpara mbledhjes;
b) hartimin e projektmarrëveshjeve të bashkëpunimit ndërmjet institucioneve përgjegjëse për zbatimin e legjislacionit në fuqi për parandalimin dhe mbrojtjen nga dhuna ndaj grave dhe dhuna në familje, në përputhje me modelin e miratuar të marrëveshjes së bashkëpunimit, dhe ia propozon KD-së për miratim;
c) paraqitjen e raporteve gjashtëmujore dhe vjetore përpara KD-së, për bashkërendimin e veprimtarisë së institucioneve në nivel vendor dhe referimin e rasteve të dhunës, në formë të përmbledhur, duke u kujdesur që të ruhet konfidencialiteti i të dhënave personale të viktimave. Këto raporte përmbajnë informacion për rastet, në të cilat është ndërhyrë, për procedurat e ndjekura, masat e ndërmarra dhe problemet e ndeshura, që mund të kërkojnë zgjidhje nga KD-ja;
ç)	identifikimin dhe paraqitjen e nevojave për krijimin, zgjerimin ose përmirësimin e shërbimeve të nevojshme për viktimat e dhunës në strukturën e shërbimeve sociale pranë bashkisë;
d) administrimin e të dhënave në lidhje me takimet e KD-së, pjesëmarrjen, diskutimet dhe ndjekjen e tyre, sipas procesverbalit të mbajtur, sipas rregullimeve të përcaktuara nga pika 8, e nenit 8, të këtij vendimi.

Neni 24
Detyra ndërgjegjësuese dhe trajnuese të koordinatorit/es vendor/e 

Detyrat e KV-së lidhur me ndërgjegjësimin dhe trajnimin përfshijnë:

a) koordinimin dhe organizimin e trajnimeve të ndërmarra nga strukturat përgjegjëse dhe OJF-të e licencuara, sipas legjislacionit në fuqi për parandalimin dhe mbrojtjen nga dhuna ndaj grave dhe dhuna në familje, për ETN-në dhe personelin tjetër që punon me komunitetin; 
b) mbështetjen e informimit të anëtareve/ëve të komunitetit, profesionisteve/ëve, si dhe OJF-ve rreth dhunës ndaj grave dhe dhunës në familje, si dhe shërbimin me materiale ose botime të ndryshme sensibilizuese e ndërgjegjësuese për dhunën, sipas këtij vendimi;
c) hartimin, në bashkëpunim me ETN-në të kartës së të drejtave të viktimës dhe shërbimeve të përgjithshme e të specializuara për atë bashki dhe e paraqet për miratim në KD. 

Neni 25
Detyra të KV-së lidhur me mbledhjen e të dhënave dhe statistikave
 
1. Administrimi, përpunimi dhe raportimi i të dhënave për rastet realizohet në përputhje me legjislacionin për mbrojtjen e të dhënave personale dhe nëpërmjet sistemeve përkatëse elektronike.

2. KV-ja ka këto detyra lidhur me mbledhjen e të dhënave dhe statistikave:

a) Pasqyron të dhënat dhe statistikat në raportet e ETN-së;
b) Koordinon mbledhjen e të dhënave dhe statistikave me anëtaret/ët e                ETN-së;
c) Mbledh dhe përditëson hedhjen e të dhënave për të gjitha rastet e dhunës ndaj grave dhe dhunës në familje në sistemin REVALB, përfshirë të dhëna nga OJF-të e licencuara.

3. KV-ja, bazuar në të dhënat e sistemit REVALB:

a) ndan në fillim të çdo muaji raportet e përditësuara që gjeneron ky sistem, si dhe një informacion të përmbledhur për rastet e trajtuara nga ETN-ja gjatë muajit të mëparshëm dhe ia paraqet ETN-së në mbledhjen e radhës. Sipas rastit, këto raporte mund të jenë të koduara, që sigurojnë fshehtësinë e emrit të viktimës;
b) paraqet raporte tremujore, gjashtëmujore dhe vjetore përpara KD-së dhe autoritetit kryesor përgjegjës me informacion të përmbledhur për rastet e trajtuara, bashkërendimin e veprimtarisë së institucioneve në nivel vendor dhe referimin e rasteve të dhunës ndaj grave dhe dhunës në familje, duke u kujdesur që të ruhet konfidencialiteti i të dhënave personale të viktimave.  

4. Raportet, sipas pikës 3, të këtij neni, përmbajnë informacion për rastet, në të cilat është ndërhyrë, për procedurat e ndjekura, masat e ndërmarra dhe problemet, që janë ndeshur gjatë menaxhimit të rastit, duke paraqitur nevojat për zgjidhje nga KD-ja ose autoriteti kryesor përgjegjës.
  
KREU V
DETYRAT E MKR-SË NË MENAXHIMIN E RASTIT TË DHUNËS NDAJ GRAVE DHE DHUNËS NË FAMILJE

Neni 26
Parimet dhe llojet e procedurave 
   
1. Rregullat dhe hapat proceduralë të ndjekur nga MKR-ja në trajtimin dhe menaxhimin e rasteve të raportuara të dhunës ndaj grave dhe dhunës në familje bazohen mbi të njëjtat parime dhe kanë si qëllim parandalimin e mbrojtjen e viktimave të formave të ndryshme të dhunës, sipas legjislacionit në fuqi.

2. Anëtarët e MKR-së në menaxhimin e rastit të dhunës ndaj grave dhe dhunës në familje vlerësojnë veçoritë e formave të ndryshme të dhunës, duke bërë përshtatjen e arsyeshme të rolit të tyre rast pas rasti. 

3. Menaxhimi i rasteve të dhunës ndaj grave dhe dhunës në familje bazohet në qasjen me në qendër viktimën, duke garantuar: 

a) respektimin e dinjitetit, sigurisë dhe të nevojave të viktimës;
b) shmangien e viktimizimit dytësor dhe riviktimizimit, përfshirë edhe shmangien e intervistimit të përsëritur të viktimës dhe realizimin e intervistës të koordinuar dhe mundësisht vetëm një herë; 
c) vlerësimin individual me qëllim eliminimin e çdo rreziku për viktimën dhe ndërmarrjen e masave përkatëse mbrojtëse në kohë;
ç)	garantimin e pjesëmarrjes së informuar të viktimës në proceset 
vendimmarrëse lidhur me të.

4. Procedurat e lidhura me rastet e dhunës ndaj grave dhe dhunës në familje rregullojnë dhe përfshijnë menaxhimin dhe trajtimin e rasteve të: 

a) dhunës në familje;
b) dhunës, ngacmimit dhe ngacmimit seksual në punë; 
c) dhunës ndaj grave në proceset zgjedhore dhe në jetën politike; 
ç) 	dhunës së lehtësuar nga teknologjia.

5. Në çdo rast, KV-ja, Policia e Shtetit dhe institucionet përgjegjëse sigurojnë orientimin dhe mbështetjen e viktimës për akses në mekanizmat e raportimit, të mbrojtjes dhe shërbimeve përkatëse.

6. 	Procedurat e detajuara për menaxhimin e rasteve të dhunës ndaj grave dhe dhunës në familje, përfshirë rolet, përgjegjësitë dhe hapat e ndërveprimit të autoriteteve përgjegjëse, përcaktohen në procedurat standarde të veprimit, protokollet dhe standardet përkatëse që miratohen në zbatim të këtij vendimi.

Neni 27
Raportimi i dhunës

1. Në çdo rast të dhunës ndaj grave dhe dhunës në familje zbatohen rregullat e legjislacionit përkatës në fuqi për parandalimin dhe mbrojtjen nga dhuna ndaj grave dhe dhuna në familje lidhur me raportimin dhe moskufizimet e raportimit lidhur me profesionin.

2. Viktima e dhunës dhe/ose çdo person fizik a juridik, publik ose privat, që konstaton një rast të ushtrimit të dhunës, raporton rastin pranë KV-së, Policisë së Shtetit ose çdo institucioni anëtar të ETN-së. 

3. Pavarësisht se në cilin prej institucioneve të ETN-së raportohet rasti i dhunës, është detyrë e tyre që, nëse konstatojnë se ka nevojë për ndërhyrje, të njoftojnë menjëherë KV-në dhe Policinë e Shtetit, me qëllim marrjen e masave të nevojshme për vlerësimin e nevojave dhe trajtimin e rastit.

4. Viktima ka të drejtë të raportojë edhe njëkohësisht ose jo pranë çdo autoriteti, pjesë e MKR-së ose e gjykatës së shkallës së parë të juridiksionit të përgjithshëm të vendbanimit ose vendndodhjes së viktimës ose dhunuesit për të kërkuar marrjen e masave të nevojshme për mbrojtje e siguri. 

5. Në rastin e dhunës, ngacmimit ose ngacmimit seksual në punë, viktima ka të drejtë të raportojë rastin, njëkohësisht ose jo, përveç mekanizmave, sipas  pikës 4, të këtij neni, edhe pranë mekanizmave të brendshëm të vendit të punës. 

6. Raportimi i rasteve të dhunës ndaj grave dhe dhunës në familje mund të realizohet edhe përmes teknologjisë së informacionit dhe komunikimeve elektronike, nëpërmjet kanaleve të aksesueshme dhe të sigurta, në përputhje me legjislacionin në fuqi. 

7. Autoritetet përgjegjëse marrin masa për zhvillimin dhe përdorimin e mekanizmave të sigurt elektronikë për raportimin, sipas pikës 6, të këtij neni, dhe ndjekjen e rasteve, si dhe sigurojnë mbrojtjen e identitetit dhe të të dhënave personale të viktimës dhe të raportuesit/es të/së dhunës, përfshirë ruajtjen e anonimatit, kur kjo është e nevojshme dhe në interesin më të lartë të viktimës dhe të raportuesit.

Neni 28
 Rregulla bazë të menaxhimit të rastit

1. Çdo autoritet që vihet në dijeni drejtpërdrejt ose nëpërmjet raportimit, sipas nenit 27, të këtij vendimi, merr menjëherë masa me qëllim:

a) mbrojtjen dhe sigurinë e viktimës;
b) vlerësimin paraprak të rrezikut;
c) njoftimin e KV-së dhe të Policisë së Shtetit;
ç) 	referimin e rastit për shërbime mbështetëse, sipas nevojës.

2. KV-ja dhe Policia e Shtetit kanë rol me rëndësi në menaxhimin dhe monitorimin e rastit në bashkëpunim me institucionet e tjera përgjegjëse, pjesë e ETN-së, në zbatim të legjislacionit për parandalimin dhe mbrojtjen nga dhuna ndaj grave dhe dhuna në familje, të këtij vendimi, si dhe të standardeve të përcaktuara në protokollet dhe procedurat në bazë dhe në zbatim të këtij vendimi.

3. KV-ja, që merr dijeni për dhunën drejtpërdrejt ose nëpërmjet raportimit, merr masa duke përfshirë, por pa u kufizuar, në:

a) identifikimin e vlerësimin e nevojave të viktimës dhe vlerësimin individual të rrezikut;
b) koordinimin ndërinstitucional për menaxhimin e rastit;
c) ndërmarrjen e masave të menjëhershme mbrojtëse, sipas rastit;
ç) 	marrjen e masave mbrojtëse të menjëhershme në rastet emergjente, hartimin e planit të përbashkët të ndërhyrjes dhe koordinimin afatgjatë të tyre;
d) hartimin në çdo rast dhe me mbështetjen e ETN-së të një plani të përbashkët ndërhyrjeje (PPN), i cili përcakton masat, shërbimet dhe përgjegjësitë për trajtimin, rehabilitimin dhe riintegrimin e viktimës për zbatimin e masave mbrojtëse të menjëhershme dhe afatgjata, në përputhje me legjislacionin në fuqi dhe ia paraqet për miratim, së bashku me analizën e riskut drejtorit të strukturës përkatëse për shërbimet shoqërore në bashki;

KV-ja përgatit dosjen dhe u dërgon anëtarëve përkatës të ETN-së raportin e referimit të rastit me të dhënat shoqëruese për viktimën e dhunës në familje, analizën e riskut, urdhrin e mbrojtjes që është lëshuar, si dhe dokumente të tjera bashkëshoqëruese, duke caktuar detyrat për secilin prej tyre, afatet përkatëse, si dhe shërbimet që kanë nevojë të mbulohen me shpenzime. 

4. Drejtori i strukturës përkatëse për shërbimet shoqërore në bashki vlerëson, brenda së njëjtës ditë, PPN-në, sipas shkronjës “d”, të pikës 3, të këtij neni, shpenzimet që nevojiten, miratimin e PPN-së, si dhe, në vijim, bën prokurimin e shërbimeve që kërkojnë shpenzime që nuk përmbushen nga shporta e shërbimeve. Në pamundësi financiare, drejtori orienton kryerjen e shërbimeve në mënyrë progresive në varësi të shtimit të fondeve ose kërkon bashkëpunimin e anëtarëve të tjerë të ETN-së për përmbushjen e shërbimeve. 

5. KV-ja, ditën e nesërme, u dërgon zyrtarisht të gjithë anëtarëve të ETN-së, që do të mbështesin rastin, PPN-në përfundimtare.

6. Policia e Shtetit, në bashkëpunim me KV-në, bën, por pa u kufizuar:

a) vlerësimin dhe menaxhimin e rrezikut; 
b) lëshimin, sipas rastit, të urdhrit për masat paraprake të mbrojtjes së menjëhershme (UMPMM) dhe merr masat për zbatimin e tij.

7. KV-ja bashkëpunon me përfaqësuesin e zyrës së përmbarimit për marrjen e masave për largimin e dhunuesit nga banesa dhe për zbatimin e procedurave të tjera përmbarimore. Në rastet kur, bazuar në vlerësimin e riskut situata paraqitet me nivel të lartë risku ose kërkon masa shtesë sigurie, kërkohet mbështetja e strukturave të Policisë së Shtetit. 

8. Viktimat në moshë të mitur trajtohen në bashkëpunim me njësinë për mbrojtjen e fëmijëve pranë njësisë vendore përkatëse. 

9. Nëse nga vlerësimi i riskut rezulton rasti i viktimës së dhunuar seksualisht, KV-ja, së bashku me strukturën përgjegjëse të Policisë së Shtetit, dërgojnë menjëherë viktimën në një qendër të menaxhimit të krizës për rastet e dhunës seksuale.

10. Në rastet kur në të gjithë vendin ose në njësinë e vetëqeverisjes vendore janë shpallur masat e jashtëzakonshme, do të ndiqen procedurat e posaçme të menaxhimit të rasteve të miratuara nga autoriteti kryesor përgjegjës për zbatimin e ligjit për parandalimin dhe mbrojtjen nga dhuna ndaj grave dhe dhuna në familje.

11. Procedurat e detajuara për menaxhimin e rasteve sipas formës së dhunës, përfshirë vlerësimin e rrezikut, hartimin dhe zbatimin e planit të ndërhyrjes, si dhe koordinimin ndërinstitucional, përcaktohen në procedurat standarde të veprimit, protokollet dhe standardet përkatëse, që përgatiten dhe miratohen në zbatim të këtij vendimi.

Neni 29
Administrimi dhe raportimi i të dhënave

1. KV-ja, punonjësi i Policisë së Shtetit dhe të gjithë personat e institucionet që përfshihen në menaxhimin e rastit të dhunës kanë detyrimin të ruajnë konfidencialitetin e të dhënave personale për viktimat e dhunës ndaj grave dhe dhunës në familje, fëmijëve dhe anëtarëve të tjerë të familjes, si dhe të dhënave për dhunuesin.

2. Çdo anëtar i ETN-së, një herë në muaj, nëpërmjet formularit të mbledhjes së të dhënave, përcjell te KV-ja informacionin për të gjitha rastet e paraqitura apo të trajtuara nga institucioni i tij/saj, pavarësisht nëse ndërhyrja ka qenë e përbashkët, ndërdisiplinore apo është trajtuar vetëm brenda institucionit.

3. KV-ja, në bashkëpunim me të gjithë anëtarët e ETN-së që kanë menaxhuar rastin, dokumenton:

a) të dhënat për informacionin e marrë, llojin e dhunës, veprimet e kryera, shërbimet e ofruara dhe rezultatet e arritura gjatë procesit të menaxhimit të rastit të dhunës ndaj grave dhe dhunës në familje;
b) të dhënat për dhunuesin;
c) të dhënat për fëmijët që kanë pësuar dhunë, si dhe për viktimat e dhunës seksuale;
ç) 	të dhënat për të gjitha llojet e mbrojtjes dhe trajtimit deri në rehabilitimin e viktimës, si dhe gjurmimin e monitorimit të ekzekutimit të tyre.

4. Të dhënat, sipas pikës 3, të këtij neni, regjistrohen dhe përditësohen nga                 KV-ja, përpunohen dhe administrohen prej tij në sistemin elektronik të ruajtjes së të dhënave pranë bashkisë www.revalb.org, në një seksion të veçantë të sistemit elektronik REVALB, në përputhje me ligjin për mbrojtjen e të dhënave personale dhe aktet nënligjore përkatëse.

5. Sistemi REVALB përfshin hedhjen e përditësimin e të dhënave statistikore të rasteve të dhunës ndaj grave dhe dhunës në familje, veprimet e kryera, shërbimet e ofruara, si dhe të elementeve, që kanë lidhje me monitorimin e funksionimit të MKR-së. 

6. Sistemi REVALB synon: 

a) mbledhjen e të dhënave dhe sistemimin e tyre, si dhe ndjekjen e tyre në kohë reale;
b) koordinimin e përpjekjeve ndërinstitucionale, në mënyrë që të mundësohet ofrimi i zgjidhjeve të menjëhershme për rastet e dhunës ndaj grave dhe dhunës në familje;
c) unifikimin dhe kompjuterizimin e mbledhjes së të dhënave, me qëllim krijimin e një baze statistikore, që ndihmon analizën dhe orientimin e përmirësimit të politikave në lidhje me dhunën ndaj grave dhe dhunën në familje.

7. Aksesi në të dhënat personale të regjistruara në sistemin REVALB dhe shkëmbimi i informacionit në kuadër të menaxhimit të rasteve të dhunës ndaj grave dhe dhunës në familje kufizohet te personat e autorizuar, në përputhje me detyrat dhe përgjegjësitë e tyre, duke garantuar zbatimin e masave të përshtatshme teknike dhe organizative për sigurinë e këtyre të dhënave, si dhe gjurmueshmërinë e veprimeve të kryera në sistem. Afatet e ruajtjes së tyre përcaktohen në përputhje me qëllimet e përpunimit dhe legjislacionin në fuqi.

8. Drejtoria e shërbimeve sociale dhe KV-ja, me qëllim harmonizimin e të dhënave, bashkëpunojnë me organet e tjera që gjenerojnë të dhëna, sipas legjislacionit në fuqi, nëpërmjet marrëveshjeve të bashkëpunimit dhe protokolleve të shkëmbimit të informacionit. Këto marrëveshje dhe protokolle përcaktojnë qëllimin dhe bazën ligjore të shkëmbimit të të dhënave, kategoritë e të dhënave që shkëmbehen, rolet dhe përgjegjësitë e palëve, si dhe masat e nevojshme për garantimin e sigurisë, konfidencialitetit dhe mbrojtjes së të dhënave personale, në përputhje me legjislacionin në fuqi për mbrojtjen e të dhënave personale.

Neni 30
Veçoritë e menaxhimit në rastet me shtetas/e të huaj dhe persona pa shtetësi

1. Në rastin e dhunës ndaj grave dhe dhunës në familje të raportuar nga shtetasi/shtetasja dhe personi pa shtetësi, autoritetet përgjegjëse njoftojnë strukturat e migracionit dhe të azilit për të garantuar mbrojtjen e viktimës, në përputhje me legjislacionin në fuqi.

2. Në rastet sipas pikës 1, të këtij neni, autoritetet marrin masa për pezullimin e menjëhershëm të çdo procedure largimi, duke garantuar mbrojtjen e viktimës deri në përfundimin e shqyrtimit të kërkesës për azil, si dhe për lejen e qëndrimit ose të rinovimit të saj, sipas legjislacionit në fuqi për të huajt dhe azilin.

3. Në çdo rast, trajtimi i viktimave nuk kushtëzohet nga statusi i tyre i qëndrimit.

Neni 31
Masat lidhur me menaxhimin e rasteve të dhunës nëpërmjet teknologjisë së informacionit 

1. Raportimi i rasteve të dhunës ndaj grave dhe dhunës në familje mund të realizohet edhe nëpërmjet teknologjisë së informacionit dhe komunikimeve elektronike, nëpërmjet kanaleve të aksesueshme dhe të sigurta, në përputhje me legjislacionin në fuqi.

2. Në këto raste, autoritetet përgjegjëse sigurojnë mbrojtjen e identitetit dhe të të dhënave personale të viktimës, përfshirë ruajtjen e anonimatit, kur kjo është e nevojshme dhe në interesin më të lartë të viktimës. 

3. Vëmendje e veçantë u kushtohet garantimit të sigurisë dhe aksesueshmërisë së raportimit për grupet në nevojë, përfshirë fëmijët, gratë dhe vajzat, të moshuarat/it dhe personat me aftësi të kufizuara.

4. Autoritetet përgjegjëse marrin masa për zhvillimin dhe përdorimin e mekanizmave të sigurt elektronikë për raportimin dhe ndjekjen e rasteve.

5. Trajtimi i rasteve të dhunës së lehtësuar nga teknologjia realizohet në përputhje me legjislacionin në fuqi dhe aktet nënligjore përkatëse për zbatimin e tij.

Neni 32
Masat lidhur me dhunën ndaj grave në proceset zgjedhore dhe në politikë

1. Në rastet e dhunës ndaj grave në proceset zgjedhore dhe në jetën politike, viktima ka të drejtë të raportojë rastin pranë institucioneve përgjegjëse dhe të përfitojë mbrojtje, në përputhje me legjislacionin në fuqi. 

2. Në rastet e dhunës ndaj grave në proceset zgjedhore dhe në jetën politike,                KV-ja, në bashkëpunim me institucionet përgjegjëse, siguron orientimin dhe mbështetjen e viktimës për akses në mekanizmat përkatës të mbrojtjes dhe raportimit, përfshirë procedurat për marrjen e urdhrave të mbrojtjes, në përputhje me legjislacionin në fuqi.

3. KV-ja bashkërendon veprimet me institucionet përgjegjëse për adresimin e rasteve dhe për garantimin e mbrojtjes efektive të viktimës. 

4. Në këto raste sigurohet që trajtimi i viktimës të kontribuojë në mbrojtjen e të drejtës së grave për pjesëmarrje të lirë e të sigurt në jetën publike dhe politike.

5. KV-ja, sipas rastit, orienton viktimën për raportimin e dhunës pranë institucioneve përgjegjëse për proceset zgjedhore dhe organeve të tjera kompetente, në përputhje me legjislacionin zgjedhor dhe atë për parandalimin e dhunës ndaj grave dhe dhunës në familje në fuqi.

Neni 33
Masat lidhur me dhunën ndaj grave, ngacmimin, ngacmimin seksual

1. Në rastet e dhunës, ngacmimit dhe ngacmimit seksual në punë, viktima ka të drejtë të raportojë rastin, njëkohësisht ose jo, pranë:

a) mekanizmave të brendshëm të subjektit publik ose privat;
b) mekanizmave administrativë të jashtëm;
c) gjykatës kompetente, në përputhje me legjislacionin në fuqi.

2. KV-ja, sapo vihet në dijeni të dhunës ndaj grave, ngacmimit dhe ngacmimit seksual, në koordinim me institucionet përgjegjëse, informon dhe orienton viktimën:

a) për mundësinë e raportimit të dhunës pranë mekanizmave të brendshëm, joformalë dhe formalë të subjektit publik ose privat, të përcaktuar për mbrojtjen ndaj dhunës, ngacmimit dhe ngacmimit seksual; mekanizmave të jashtëm, dhe, sipas rastit, inspektoratit përgjegjës për zbatimin e legjislacionit të punës, Komisionerit për Mbrojtjen nga Diskriminimi dhe/ose mekanizmave të të drejtave të njeriut;
b) për të përfituar shërbim ligjor falas për të vënë në lëvizje me kërkesëpadi gjykatën e shkallës së parë të juridiksionit të përgjithshëm të vendbanimit ose të vendndodhjes së saj ose të dhunuesit për të kërkuar marrjen e masave të nevojshme për mbrojtje e siguri të viktimës;
c) lidhur me të gjitha shërbimet mbështetëse të përgjithshme dhe të specializuara në dispozicion;
ç) 	për mbledhjen dhe ruajtjen e provave, që lidhen me dhunën, ngacmimin dhe 
ngacmimin seksual. 



KREU VI 
DISPOZITA TË FUNDIT

Neni 34
Dispozita të fundit

1. Për zbatimin e këtij vendimi, ministrja/ministri përgjegjës/e për çështjet e barazisë gjinore dhe çështjet sociale harton e miraton procedurat standarde të detajuara të veprimit për menaxhimin e rasteve të dhunës ndaj grave dhe dhunës në familje sipas llojeve të dhunës dhe standardet e ofrimit të shërbimeve, formatin bazë të raportimit në kuadër të MKR-së, si dhe siguron publikimin e tyre në faqen zyrtare të internetit, në një format të aksesueshëm për publikun. 

2. Autoritetet përgjegjëse miratojnë urdhra dhe udhëzues të brendshëm për zbatimin e këtij vendimi, sipas fushave të tyre të përgjegjësisë.

3. Vendimi nr.327, datë 2.6.2021, i Këshillit të Ministrave, “Për mekanizmin e bashkërendimit të punës ndërmjet autoriteteve përgjegjëse, për referimin e rasteve të dhunës në marrëdhëniet familjare, si dhe procedimin e tij, për mbështetjen dhe rehabilitimin e viktimave të dhunës”, shfuqizohet.   

4. Ngarkohen bashkitë, ministria përgjegjëse për çështjet e barazisë gjinore dhe çështjet sociale, Ministria e Punëve të Brendshme, Drejtoria e Përgjithshme e Policisë së Shtetit dhe Ministria e Drejtësisë për zbatimin e këtij vendimi.

 Ky vendim hyn në fuqi pas botimit në “Fletoren zyrtare”.


K R Y E M I N I S T R I


EDI RAMA

Në mungesë dhe me porosi
ZËVENDËSKRYEMINISTRI

ALBANA KOÇIU

MINISTRI I SHËNDETËSISË
DHE MIRËQENIES SOCIALE

